Visit Site
Recommended byColombia
ఇంగ్లండ్‌పై సిరీస్ గెలిచిన ఆనందంలో లార్డ్స్ మైదానంలో చొక్కా విప్పి అతడు చేసిన హంగామాకు క్రికెట్ ప్రపంచమే మురిసిపోయింది. క్రికెట్‌లో ఆస్ట్రేలియా ఏకచత్రాధిపత్యం కొనసాగుతున్న సమయంలో ఆ దేశ కెప్టెన్‌ని టాస్ కోసం వేచిచూసేలా చేసి అందరినీ షాక్‌కి గురిచేశాడు. ఇలా గంగూలీ గురించి చెప్పుకోవడానికి చాలానే ఉంది. అయితే గంగూలీ అంటే కేవలం క్రికెట్ మాత్రమే కాదు. అంతకుమించి ఆసక్తి రేకెత్తించే ప్రేమకథ ఆయన జీవితంలో ఉంది. ఆ ప్రేమ పెళ్లి పీటలెక్కి నేటికి 22 సంవత్సరాలు పూర్తయింది. ఈ సందర్భంగా సినిమా తరహాలో సాగిన ఆయన ప్రేమ(ప్రణయ)గాథ గురించి తెలుసుకుందామా..
సౌరవ్‌ తండ్రి చండీదాస్‌ గంగూలీకి కోల్‌కతాలో ప్రముఖ వ్యాపారి. ఆ కుటుంబానిది విలావంతమైన జీవితం. సంపన్నుల పిల్లలు చదివే పాఠశాలలోనే గంగూలీ సోదరులు చదువుకునేవారు. ఇద్దరూ చురుకైన విద్యార్థులే. క్రికెట్‌ను కెరీర్‌గా ఎంచుకున్నారు. అయితే ఎప్పుడు చూపులు కలిశాయో గానీ మన కోల్‌కతా ప్రిన్స్ పక్కింటి అమ్మాయి డోనా ప్రేమలో మునిగిపోయాడు. డోనా, సౌరవ్‌వి పక్కపక్క ఇల్లే. వారిద్దరూ ఒకరికి ఒకరు తెలిసినా ఎప్పుడూ మాట్లాడుకోలేదు. ఇంటి ముందు నుంచి వెళ్లేటప్పుడు సౌరవ్‌ను గమనించేది డోనా. ఫుట్‌బాల్‌ ఆడుతున్నప్పుడు, ఎక్కడికైనా వెళ్లేటప్పుడు ఆమెపై చూపులతోనే బాణాలు విసిరేవాడు మన దాదా. క్రమంగా ఆమె ఆకర్షణలో పడిపోయిన అతడు స్నేహితులతో కలిసి అప్పుడుప్పుడు డోనా చదివే పాఠశాలకూ వెళ్లేవాడు. ఎప్పుడు కలిసినా వారు మాత్రం చూపులతోనే మాట్లాడుకునేవారు.
క్రమంగా సౌరవ్‌కు క్రికెట్, డోనా ఈ రెండో లోకమైపోయాయి. డోనా ప్రేమను గెలుచుకున్న అతడు.. క్రికెట్లోనూ సత్తా చాటాడు. ఇంగ్లండ్‌ సిరీస్‌కు ఎంపికైన దాదా తన ఆరంగ్రేట టెస్టులోనే సెంచరీ చేసి హీరో అయిపోయాడు. ఇండియా ఆ సిరీస్ కోల్పోయినా టీమిండియా భవిష్యత్ ఆశాకిరణంగా మాత్రం గంగూలీ అందరి మన్ననలు పొందాడు. క్రికెటర్‌గా నిరూపించుకున్నాక డోనాను తన జీవితంలోకి ఆహ్వానించేందుకు సిద్ధమయ్యాడు. అయితే అన్ని కథల్లోలాగానే వీరి ప్రేమకు పెద్దలు నో చెప్పారు. కారణం వారి మధ్యనున్న తగాదాలే.
గంగూలీ కుటుంబంతో డోనా తండ్రి సంజీవ్‌ రాయ్‌కు తగాదాలున్నాయి. ఒకప్పుడు వీరంతా ఫ్యామిలీ ఫ్రెండ్స్. వ్యాపారంలో పార్టనర్స్. అప్పట్లో వీరి ఇళ్ల మధ్య గోడ ఉండేదే కాదు. అయితే వ్యాపారంలో గొడవలు రావడంతో విడిపోయారు. ఇళ్ల మధ్య గోడ కూడా కట్టేసుకున్నారు. కొద్దికాలానికే మిత్రులు కాస్తా.. శత్రువులుగా మారిపోయారు. అయితే సౌరవ్ తన ప్రేమ విషయంలో తల్లిదండ్రులు ఒప్పించగలిగినా.. డోనా తండ్రి మాత్రం ససేమిరా అన్నాడు. అప్పుడే దాదా షాకింగ్ నిర్ణయం తీసుకున్నాడు. తన మిత్రుడు బెనర్జీతో ఓ ప్లాన్ వేశాడు. ఎవరికీ తెలియకుండా డోనాను రిజిస్ట్రార్ మ్యారేజ్ చేసుకునేందుకు అంతా సిద్ధం చేసుకున్నాడు. అయితే గంగూలీ అక్కడికి వస్తున్నాడని తెలుసుకున్న అభిమానులు ఒక్కసారిగా గుమిగూడారు. దీంతో వారి పెళ్లి ఆగిపోయింది. ఆ తర్వాత రిజిస్ట్రార్‌ను బెనర్జీ తన ఇంటికే పిలిపించి వారిద్దరి పెళ్లి జరిపించాడు. తర్వాత సౌరవ్, డోనా ఎవరి ఇళ్లకు వాళ్లు వెళ్లిపోయారు.
వీరి సీక్రెట్ మ్యారేజీ గురించి మొదట ఎవరికీ తెలియలేదు. కొందరు జర్నిలిస్టులు తెలుసుకునేందుకు ప్రయత్నించి విఫలమయ్యారు. రిజిస్ట్రార్‌ను ఆరా తీసినా లాభం లేకపోయింది. వీరి పెళ్లి జరిగినట్లు పత్రికల్లో అప్పుడప్పుడూ వార్తలు వస్తుండేవి. వాటిని రెండు కుటుంబాలు ఖండించేవి. అయితే పక్కా ఆధారాలు సేకరించిన ఓ విలేకరి ఓ రోజు బెంగాల్ పత్రికలో ఫస్ట్ పేజీలో కథనం ప్రచురించాడు. దీంతో పరిస్థితి చేయి దాటిపోయి రహస్యం బయటపడింది. గంగూలీ కుటుంబసభ్యులు ఈ వివాహాన్ని అంగీకరించినా.. డోనా తండ్రి మాత్రం ఆగ్రహించాడు. సీక్రెట్‌గా చేసుకున్న ఈ పెళ్లి అంగీకరించేది లేదని పట్టుబట్టాడు. ఆ తర్వాత అందరూ నచ్చజెప్పడంతో మెత్తబడ్డాడు. దీంతో 1997, ఫిబ్రవరి 21న సౌరవ్, డోనా పెళ్లిని ఇరు కుటుంబాలు సంప్రదాయ పద్ధతిలో నిర్వహించాయి. ఈ దంపతులు నేడు 23వ దాంపత్య వసంతంలోకి అడుగుపెడుతున్నారు. మొత్తానికి మన దాదా క్రికెట్లోనే కాదు.. ప్రేమలోనే దూకుడు ప్రదర్శించి నచ్చిన అమ్మాయిని జీవిత భాగస్వామిగా చేసుకున్నాడు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.